Μαρκ Κέλι

Ο Μαρκ Έντουαρντ Κέλι (αγγλικά: Mark Edward Kelly, 21 Φεβρουαρίου 1964), είναι Αμερικανός πολιτικός, επιχειρηματίας, πρώην αστροναύτης της NASA, και πρώην αξιωματικός του Πολεμικού Ναυτικού των ΗΠΑ, που υπηρετεί ως Γερουσιαστής των Ηνωμένων Πολιτειών για την Αριζόνα από τον Δεκέμβριο του 2020. Είναι μέλος του Δημοκρατικού Κόμματος. 

Ο Κέλι, υπηρέτησε ως ναυτικός αεροπόρος στον Πόλεμο του Κόλπου το 1991, προτού επιλεγεί πιλότος διαστημικών μεταφορών στην NASA το 1996. Την πρώτη του διαστημική αποστολή ως πιλότοτς του STS-108 το 2001, και ήταν υπεύθυνος πιλότος στις αποστολές STS-121 (2006), STS-124 (2008), καθώς και στην STS-134, τελευταία διαστημική αποστολή του Διαστημικού Λεωφορείου Εντέβορ το 2011. 

Ο δίδυμος αδερφός του, Σκοτ Κέλι, είναι επίσης πρώην αστροναύτης της NASA, και αποτελούν τα μοναδικά αδέρφια του έχουν πετάξει μαζί στο διάστημα.  

Σύζυγος του Γερουσιαστή Κέλι, είναι η πρώην ομοσπονδιακή βουλευτής των ΗΠΑ από την 8η περιφέρεια της Αριζόνας και υποστηρίκτρια ελέγχου των όπλων, Γκάμπριελ Γκίφορντς, η οποία πυροβολήθηκε σε κοντινή απόσταση στο κεφάλι και παρ'ολίγον να χάσει τη ζωή της, σε μια απόπειρα δολοφονίας, στις 8 Ιανουαρίου 2011 στο Τούσον της Αριζόνας. 

Εξελέγη στην ειδική εκλογή του Νοεμβρίου του 2020, για την θέση της Γερουσίας των Ηνωμένων Πολιτειών στην Αριζόνα, όπου κατάφερε να νικήσει την τότε εν ενεργεία Ρεπουμπλικανή Γερουσιαστή Μάρθα ΜακΣάλι, με 51,2% έναντι 48,8%. Ορκίστηκε στο αξίωμα, στις 2 Δεκεμβρίου 2020. Στις εκλογές του 2022, κατάφερε να επανεκλεγεί για πλήρη θητεία.

Βιογραφία 
Ο Μαρκ Κέλι, γεννήθηκε τον Φεβρουάριο του 1964 στο Όραντζ του Νιου Τζέρσεϊ και μεγάλωσε στο Γουέστ Όραντζ (μια προαστιακή περιοχή στη μητροπολιτική περιοχή της Νέας Υόρκης). 

Αποφοίτησε από το Λύκειο "Mountain High School" στο Γουέστ Όραντζ, το 1982. Σπούδασε Ναυπηγός Μηχανολόγος Μηχανικός στην Ακαδημία του Εμπορικού Ναυτικού των Ηνωμένων Πολιτειών, λαμβάνοντας αριστούχος πτυχίο (BS) το 1986. Πραγματοποίησε μεταπτυχιακές σπουδές πάνω στην Αεροναυπηγική Μηχανική στην Μεταπτυχιακή Σχολή του Πολεμικού Ναυτικού των Ηνωμένων Πολιτειών, λαμβάνοντας μεταπτυχιακό δίπλωμα (MS) το 1994. 

Το 1986, εντάχθηκε στο Πολεμικό Ναυτικό των Ηνωμένων Πολιτειών. Τον Δεκέμβριο του 1987, έγινε Ναυτικός Αεροπόρος. Παρακολούθησε μαθήματα στη Σχολή Πιλότων Ναυτικών Δοκίμων των Ηνωμένων Πολιτειών. 

Συμμετείχε σε 39 αποστολές μάχης κατά την "Επιχείρηση: Καταιγίδα της Ερήμου" στον Πόλεμο του Κόλπου. Κατέγραψε πάνω από 5.000 ώρες πτήσης σε περισσότερα από 50 διαφορετικά αεροσκάφη. Παρέμεινε στο Πολεμικό Ναυτικό έως τον Οκτώβριο του 2011. 

Από το 1996 έως το 2011, υπηρέτησε στο Σώμα Αστροναυτών της NASA.

Πολιτική 
Το 2013, μαζί με την Γκάμπι Γκίφορντς, ίδρυσαν μια επιτροπή πολιτικής δράσης (PAC) με τίτλο "Americans for Responsible Solutions". Το συγκεκριμένο PAC, είχε ως αποστολή να προωθήσει λύσεις για την ένοπλη βία με εκλεγμένους αξιωματούχους και το ευρύ κοινό.

Γερουσία των ΗΠΑ 
Τον Φεβρουάριο του 2019, ο Κέλι, ανακοίνωσε την υποψηφιότητά του με το Δημοκρατικό Κόμμα, για την ειδική εκλογή της Γερουσίας των Ηνωμένων Πολιτειών στην Αριζόνα για την κάλυψη του διαστήματος, του εκλιπόντος Γερουσιαστή Τζον Μακέιν. 

Αφού κέρδισε στις προκριματικές εκλογές του Δημοκρατικού Κόμματος το 2020, αντιμετώπισε στην ειδική εκλογή του Νοεμβρίου, την τότε εν ενεργεία Ρεπουμπλικανή (διορισμένη από τον Κυβερνήτη Νταγκ Ντούσεϊ) Μάρθα ΜακΣάλι, την οποία κατάφερε να νικήσει με ποσοστό 51.2% έναντι 48.8%. Ορκίστηκε ως Γερουσιαστής των Ηνωμένων Πολιτειών για την πολιτεία της Αριζόνας, στις 2 Δεκεμβρίου 2020 στο τέλος του 116ου Κογκρέσου των Ηνωμένων Πολιτειών. 

Ήταν υποψήφιος του Δημοκρατικού Κόμματος για τις γενικές εκλογές του 2022 προκειμένου να κερδίσει πλήρη (6ετη) θητεία. Στις εκλογές, κατάφερε να νικήσει τον Ρεπουμπλικανό αντίπαλό του, επιχειρηματία Μπλέικ Μάστερς.

Παραπομπές 

Γερουσιαστές των ΗΠΑ
Αριζόνα
Πολιτικοί του Δημοκρατικού Κόμματος (ΗΠΑ)
Αμερικανοί πολιτικοί
Αμερικανοί στρατιωτικοί
Αμερικανοί αστροναύτες
NASA (πρόσωπα)
Αμερικανοί μηχανικοί
__ΕΥΡΕΤΗΡΙΟ__